Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

Hongria respectarà la voluntat del poble de Catalunya en el referèndum d’independència de l’1 d’octubre. ‘És la voluntat de les persones, que importa: aquesta és la nostra posició’, ha dit Zoltán Kovács, portaveu de l’administració del primer ministre, Viktor Orbán. La declaració, l’ha fet en una conferència de premsa a Brussel·les responent una pregunta: quina posició té Hongria respecte del procés català. Kovács encara ha afegit: ‘Tots hem de respectar la voluntat de les persones. D’això se’n diu democràcia.’

Més suport internacional

La setmana passada el president de la Comissió Europea, Jean-Claude Juncker, va dir en una entrevista a Euronews que si guanyés el sí en el referèndum d’independència de Catalunya les institucions europees ho respectarien. Va assenyalar que, en aquest cas, l’estat català hauria de passar tots els procediments establerts per accedir a la Unió Europea com a membre de ple dret.

Digué això, literalment: ‘Com sempre he dit jo, i també la Comissió, respectarem el Tribunal Constitucional i el parlament espanyol. Si guanya el sí a la independència de Catalunya, ho respectarem. Però Catalunya no formarà part de la Unió Europea de seguida. Haurà de seguir els procediments habituals, com els països que van entrar a la Unió Europea el 2004.’

Poc abans la portaveu del Departament d’Estat dels Estats Units també s’havia pronunciat sobre la situació política a Catalunya. Quan li van demanar sobre aquesta qüestió, Heather Nauert, per una banda, va repetir la fórmula que habitualment fan servir governs de tot el món, és a dir, que és una qüestió interna de l’estat espanyol. Però hi va afegir un detall nou: que els EUA es comprometen a treballar ‘amb el govern o entitat que en surti’. Nauert va dir, textualment: ‘Nosaltres no interferirem en aquesta qüestió interna. Treballarem amb el govern o entitat que en surti, sigui quin sigui.’

I també fou rellevant el suport expressat per disset diputats del parlament danès de diferents grups polítics, que van escriure una carta demolidora contra la repressió del govern espanyol. Reclamen al president espanyol, Mariano Rajoy, que faci un ‘paper constructiu’ i que dialogui de manera immediata amb les autoritats catalanes. La missiva ha estat enviada al congrés espanyol, al govern espanyol, al Parlament de Catalunya, a la Generalitat i al parlament i el govern de Dinamarca.